รัฐบาลไทย-ข่าวทำเนียบรัฐบาล-สธ. คว้าอันดับ 3 ของประเทศหน่วยงานคุณธรรมโปร่งใสจาก ป.ป.ช.
วันพฤหัสบดีที่ 29 มิถุนายน 2560
สธ. คว้าอันดับ 3 ของประเทศหน่วยงานคุณธรรมโปร่งใสจาก ป.ป.ช.
กระทรวงสาธารณสุข เผยคะแนนคุณธรรมและความโปร่งใสในการดําเนินงานของหน่วยงานภาครัฐจากสํานักงาน ป.ป.ช. ปี 2559
กระทรวงสาธารณสุข เผยคะแนนคุณธรรมและความโปร่งใสในการดําเนินงานของหน่วยงานภาครัฐจากสํานักงาน ป.ป.ช. ปี 2559 สํานักงานปลัดกระทรวงสาธารณสุข สูงเป็นอันดับ 3 ของประเทศ อาทิ คะแนนเฉลี่ยของผู้รับบริการและผู้มีส่วนได้ส่วนเสียอยู่ระดับสูงมากร้อยละ 83.72 สั่งการให้หน่วยงานทุกระดับยึดหลักการบริหารงานโปร่งใสตามหลักธรรมาภิบาล ไม่ยอมรับการทุจริตทุกรูปแบบ สร้างวัฒนธรรมความซื่อสัตย์สุจริต
นายแพทย์สมศักดิ์ อรรฆศิลป์ รองปลัดกระทรวงสาธารณสุข ให้สัมภาษณ์ว่า กระทรวงสาธารณสุข ได้ประกาศจุดยืน และสร้างวัฒนธรรมความซื่อสัตย์สุจริตให้เกิดขึ้นในกระทรวง ตามนโยบายรัฐบาลและยุทธศาสตร์การปฏิรูปกระทรวงสาธารณสุขตามยุทธศาสตร์ชาติระยะ 20 ปี (ด้านสาธารณสุข) โดยกําหนดมาตรการ 3 ป.1 ค. ประกอบด้วยปลูกและปลุกจิตสํานึกป้องกันปราบปราม และสร้างเครือข่าย ในการป้องกันและปราบปรามการทุจริต มุ่งเน้นการป้องกันการทุจริตให้มีความเข้มแข็งและมีประสิทธิภาพ มีการบริหารงานที่โปร่งใสตามหลักธรรมาภิบาล และกําหนดเป็นตัวชี้วัดของผู้บริหารทุกระดับทั้งส่วนกลางและภูมิภาค รวมทั้งจัดทําโครงการรองรับการประเมินคุณธรรมและความโปร่งใสในการดําเนินงาน(MOPH Integrity and Transparency Assessment : MITA)จากสํานักงานป.ป.ช. เพื่อขับเคลื่อนให้เกิดการบริหารงานที่โปร่งใสตามหลักธรรมาภิบาลอย่างเป็นรูปธรรม ประชาชนมีความพึงพอใจและความเชื่อมั่นต่อการดําเนินงานด้านต่างๆ ของหน่วยงานในสังกัด
นายแพทย์สมศักดิ์กล่าวต่อว่า ผลการประเมินITAที่ผ่านมาพบว่าหน่วยงานระดับกรมมีคะแนนเพิ่มสูงขึ้นทุกปี ล่าสุดในปี 2559 สํานักงานปลัดกระทรวงสาธารณสุขได้คะแนนคุณธรรมและความโปร่งใสอยู่ในระดับสูงมาก คิดเป็นร้อยละ 88.22 สูงเป็นอันดับ 3 ของประเทศจากหน่วยงานระดับกรมทั้งหมด 148 กรม โดยกรมสุขภาพจิต สํานักงานคณะกรรมการอาหารและยา กรมสนับสนุนบริการสุขภาพและกรมการแพทย์ มีคะแนนอยู่ในระดับสูงมากเช่นกัน ส่วนหน่วยงานระดับจังหวัด ได้แก่ สํานักงานสาธารณสุขจังหวัด โรงพยาบาลศูนย์ โรงพยาบาลทั่วไป มีคะแนนเฉลี่ยเพิ่มสูงขึ้นจากร้อยละ 75.52 ในปี 2558 เป็นร้อยละ 79.56 ในปี 2559 และคะแนนเฉลี่ยของผู้รับบริการและผู้มีส่วนได้ส่วนเสีย เช่น บริษัทคู่สัญญา ที่มีต่อระดับคุณธรรมและความโปร่งใสของหน่วยงานในสังกัด อยู่ที่ระดับสูงมากคือร้อยละ 83.72
ด้านนายแพทย์ยงยศ ธรรมวุฒิ รักษาการหัวหน้าศูนย์ปฏิบัติการต่อต้านการทุจริต กระทรวงสาธารณสุข กล่าวว่า ในปี 2560 มีหน่วยงานในสังกัดประกอบด้วย กรม สํานักงานสาธารณสุขจังหวัด โรงพยาบาลศูนย์/ทั่วไป สํานักงานสาธารณสุขอําเภอ โรงพยาบาลชุมชน หน่วยงานของรัฐภายใต้กํากับรัฐมนตรีว่าการกระทรวงสาธารณสุข องค์การมหาชน และรัฐวิสาหกิจ ที่ร่วมโครงการรับการประเมินITAทั้งสิ้น 396 หน่วยงาน ได้รับการประเมินทั้ง 3 ส่วนเสร็จสิ้นแล้วคือ การประเมินภายในจากบุคลากรของหน่วยงาน การประเมินภายนอกจากผู้มีส่วนได้ส่วนเสีย และการประเมินหลักฐานเชิงประจักษ์ อยู่ระหว่างรอคะแนนประเมินจากสํานักงานป.ป.ท. ประเมินหน่วยงานภาครัฐ
ทั้งนี้ในรอบ 6 เดือนปีงบประมาณ 2560 ศูนย์ปฏิบัติการต่อต้านการทุจริต ได้รับเรื่องร้องเรียนและแจ้งเบาะแสจํานวน 23 เรื่อง เป็นเรื่องผลประโยชน์ทับซ้อน ทุจริตต่อหน้าที่และประพฤติมิชอบ มากที่สุด รองลงมาคือ การจัดซื้อจัดจ้าง คุณภาพการให้บริการ การแต่งตั้งโยกย้าย ขณะนี้ดําเนินการตามกระบวนการแล้วเสร็จ 10 เรื่อง ประชาชนแจ้งเบาะแสได้ที่ตู้ไปรษณีย์9ปณฝ.กระทรวงสาธารณสุข หรือhttp://www.stopcorruption.moph.go.th
**************************** 29 มิถุนายน 2560